  Виталий Пронин Пичи КенешынВань удмуртъёслэн 12-тӥ съездзы ортчиз кылем ар пумын декабре. Нуналъёс чаляк бызизы. Озьы ке но матысь 4 ар ӵоже ужан понна юнматэмын ӧй вал на съездын кутэм резолюция. Ӧтчамын 5 секция ужаз. Отын пусъем ӵектонъёс ик пыризы резолюцие.Этнополитика но право удысын чакламын бадӟым саклык висъяны удмурт азьветлӥсьёслы сюрес усьтон пумысен. Но нырысь ик соосты будэтыны кулэ. Таӵе ӵектонэн «Удмурт Кенеш» потэ Удмурт Правительствое.Озьы ик республикаысьтымы политической партиослы но ӵектэмын луоз депутатэ кандидатъёсты дэмлакузы, адямилэсь кыӵе выжыысь луэмзэ чакланы. Огзэ ӟеч малпанэз, резолюцие пыртытэк ик, быдэстыны басьтӥськемын ни. Съездын ӵектон чузъяськиз, Россиысь Федерацияя Кенеше Удмуртия ласянь ыстоно муртъёс пӧлысь огез асьме выжыысь адми мед луоз шуыса. «Удмурт Кенешлэн» президентэз Игорь Семёнов таӵе вазиськон ыстӥз ни республикаысьтымы Кун Кенеше.Тужгес трос быдэстоно ужпумъёс дышетон но анай кылмес утён удысын. Вылӥ дышетскон заведениосын гуманитарияя факультетъёсын визьнодан программае пыртоно удмурт кылэз но калык культуралы сӥзем часъёс. Нош нылпи садъёсын национальной программая ужась воспитательёслы чаклано ватсаса уксё тырыны ӧй люкетысал, соку покчиосын ужасьёслэн мылкыдзы но бурдъяськысал. Вылаз ик али Дышетонъя но наукая министерствоын анай кылэз дышетон ужпумъёсын выре пичи сектор - татын кык мурт ужа. Вазиськемын та ёзэз берен нимаз отдел карыны, татын ужасьёс мед быгатозы чакланы, кызьы мынэ нылпи садъёсын, школаосын, шор но вылӥ тодон-валан сётӥсь заведениосын анай кылэз пыӵатон.Резолюциысь та но трос мукет ужпумъёсты быдэстон но син азяз возён понна Пичи Кенеш вице-президентъёсты но исполкоме ёзчиосты бырйиз. Президентлэн огез воштӥсез луиз Татьяна Ишматова - нациосын ужан политикая министрлэн воштӥсез. Мукетыз вице-президент - Валерий Хохряков. Валерий Павлович берло дыре ужа Улосъёсты азинтон стратегияя институтын, кема тыршиз Удмуртиысь Кун Кенешын, пыр-поч тодэ но пыриське котькудаз сямен удмурт Ӧтчамъёсты дасянэ.Пичи Кенешлэн оскем муртъёсыз - со исполком. Татчы туэ 29 мурт пыриз, пӧлысьтыз ог 13-ез - выль муртъёс. Кылсярысь, огъя сюлмаськонъёсты кылозы-тодозы Ижысь Ленин ёрослэн йырыз Александр Ожмегов, гурт удысъя но сиён-юонъя министр Алексей Стрелков но мукетъёсыз. Та адямиос толэзьлы быдэ люкаськылозы, соос ик сюлмаськозы пуктэм ужпумъёсты быдэсъяны Со понна исполкомын 7 удысъя комиссиос кылдытэмын.Алёна Ионина Туспуктӥз Владимир Беломорских  